Ľ. Mušková, poslankyňa: (2008-04-02):
Po neúspechu predložiť tento návrh zákona v prechádzajúcom volebnom období je tu návrh, ktorý má za cieľ novelizovať zákon v zmysle novej legislatívy Európskej únie, pretože rodičia a učitelia jednoznačne dávajú najavo, že nový moderný školský zákon pre vzdelávanie na najbližšie roky treba. Školský zákon súčasne implementuje časti volebných programov koaličných strán zakotvené v Programovom vyhlásení vlády Slovenskej republiky, upravuje moderné postavenie škôl s ohľadom na potreby vedomostnej spoločnosti. Príprava zákona vychádzala z politiky vzdelávania vlády Slovenskej republiky zakotvenej v jej programovom vyhlásení. Postupne sa k tézam z programového vyhlásenia dopĺňajú aj ďalšie námety, ktoré definovali zástupcovia reprezentácie širokej verejnosti. Zákon rešpektuje niektoré zmeny, ktoré sa ukázali za posledné obdobie ako potrebné riešiť z dôvodu efektívnejšieho riadenia chodu škôl za účelom zvýšenia kvality vzdelávacieho procesu a podstatná časť návrhu školského zákona sa zaoberá legislatívnotechnickými úpravami zákona s ohľadom na navrhované zmeny, ale aj zohľadnením zmien vykonaných v iných právnych predpisoch. Teda musím tu podotknúť, že skutočne sa snaží napraviť  to, čo sa aj pokazilo v minulých ôsmich rokoch, ktoré ukazujú aj výsledky PISY, že neboli mnohé  veci šťastne riešené. Nebudem sa vo svojom  vystúpení podrobne vyjadrovať k jednotlivým oblastiam, ktoré tento zákon prináša. Moji predrečníci to tak už urobili. Dnes ide o to, aby sme sa názorovo zjednotili a podporili všetko, čo je progresívne, čo posunie slovenské školstvo k väčšej efektivite práce a čo je najdôležitejšie pre dosiahnutie vyššej kvality pedagogickej činnosti v základných a na stredných školách. Pozitívne hodnotím, že navrhovaná právna úprava vytvára legislatívny priestor na uskutočnenie reformných zmien vo výchove a vzdelávaní, a to prostredníctvom definovania pojmov a základných princípov, ktoré sa týkajú výchovy a vzdelávania v regionálnom školstve, na určenie spôsobu uskutočňovania výchovy a vzdelávania prostredníctvom dvojúrovňových výchovno-vzdelávacích programov na školách uvedených v sústave škôl a školských zariadení v nadväznosti na dosiahnutý stupeň vzdelania, na určenie procesu a systému vzdelávania v materských školách, základných školách, na gymnáziách,  stredných odborných školách, konzervatóriách, školách pre deti a žiakov so špeciálno-výchovnými vzdelávacími problémami, na základných umeleckých školách a v jazykových školách, ďalej umožnenie individuálnej výchovy a vzdelávania, definovania hodnotenia klasifikácie žiakov, proces prijímania a ukončovania vzdelávania, ďalej monitorovanie a hodnotenie kvality vzdelávania, ako aj výchovno-vzdelávacie sústavy a podobne. Som rada, že súčasne bolo zapracované právo na výchovu a vzdelávanie v zmysle dohody medzi Slovenskou republikou a registrovanými cirkvami a náboženskými spoločnosťami o náboženskej výchove a vzdelávaní. Návrh zákona tiež deklaruje, že vyučovacím a výchovným jazykom je štátny jazyk Slovenskej republiky, pričom deťom a žiakom, občanom  patriacim k národnostným menšinám sa zabezpečuje okrem práva na osvojenie si štátneho jazyka aj právo na výchovu a vzdelanie v ich jazyku za podmienok, ktoré ustanovuje navrhovaná predloha. Táto časť zákona tu dosť vzbudila obavy slovenských občanov maďarskej národnosti o zanedbávaní výchovy v materinskom jazyku. Myslím si, že nie sú oprávnené. Veľmi rada budem, keď mladí občania z južného Slovenska nebudú mať obavy uchádzať sa o prácu trebárs v mojom regióne kraja Žiliny bez traumy zo slabej znalosti slovenského, t. j. štátneho jazyka. Hodnotíme tento návrh zákona z racionálneho pohľadu na súčasný stav, v ktorom sa školy nachádzajú. Určite sa všetci zhodneme v názore, že školstvo a celá výchovno-vzdelávacia sústava potrebuje zmeny. Tieto by mali riešiť niekoľko rokov nahromadené problémy, a to nielen v chýbajúcej modernej legislatíve, ale aj v riešení otázok financovania školstva, zabezpečovania kvalitných pedagogických pracovníkov, ktorých z roka na rok, ako tu už bolo povedané, ubúda. O spoločenskom ocenení pedagogických pracovníkov, myslím, tu netreba veľa hovoriť, pretože je to najzanedbávanejšia vrstva pracovníkov verejnej správy a skutočne je najvyšší čas s tým niečo robiť. Predchádzajúca vláda nedokázala zastaviť odchod mladých pracovníkov z rezortu školstva vrátane učiteľov do iných oblastí spoločnosti, čo sa už dnes prejavuje v nevhodnej vekovej štruktúre učiteľov našich škôl. Tiež oceňujem prístup Ministerstva školstva Slovenskej republiky k príprave zákona. Polemická diskusia v organizáciách zastupujúcich jednotlivé skupiny škôl v ZMOS-e prostredníctvom masmediálnej komunikácie s niektorými časťami zákona ukázala, že sa verejnosť zaujíma o legislatívu, ktorá pre najbližšie roky ovplyvní život našich škôl. Diskusia a určite aj polemické názory pomohli lepšie pochopiť snahu tvorcu zákona vytvoriť dobrú legislatívnu predlohu na schválenie v Národnej rade Slovenskej republiky, na druhej strane predkladateľ aktuálne prehodnocoval svoje názory tak, aby návrh školského zákona vyhovoval v čo najširšej miere a čo najväčším názorovým skupinám ľudí, ktorí sú z praxe. Verím, že aj všetci poslanci opozičných klubov, ktorí aj namietali, podporia tento zákon do druhého čítania, veď v druhom čítaní máme priestor nato, aby sme tie niektoré ešte možno sporné body opravili a zákon vylepšili a nakoniec schválili v takej podobe, aby vyhovoval súčasnej dobe. Ďakujem veľmi pekne.